Širakamio kalnai
Širakamio kalnai (jap. 白神山地 = shirakami sanchi, 'Baltojo dievo kalnai') – gamtinis pasaulio paveldo objektas, esantis Japonijos Honšiu salos šiaurinėje dalyje, Aomori ir Akitos prefektūrose. Saugoma teritorija užima 16 939 ha plotą ir į UNESCO pasaulio paveldo sąrašą buvo įtraukta 1993 m. Vietovėje gausu staigiai kylančių ir besileidžiančių kalnų, slėnių stačiais šlaitais. Aukščiausia viršūnė (Širakami dake) siekia 1232 metrus. Kalnai apaugę daugiausiai rinčiuotojo buko (Fagus crenata) medžiais, kurie sudaro tik čia išlikusią tokio tipo sengirę, anksčiau plytėjusią visoje šiaurinėje Japonijose dalyje. Miškuose aptinkama 500 augalų, beveik visos šiaurinės Honšiu dalies žinduolių, 87 paukščių, septynios roplių, devynios varliagyvių ir 2212 vabzdžių rūšys. Širakami kalnai yra mažai paliesti žmogaus veiklos, patekimui į centrines jo dalis reikalingi specialūs leidimai.